**Dôvodová správa**

**Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny materiál.

 Cieľom návrhu nariadenia vlády je novelizácia príslušných ustanovení nariadenia vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov (ďalej len „nariadenie vlády Slovenskej republiky č. 36/2015 Z. z.“) v nadväznosti na úpravy v zoznamoch vybraných druhov plodín v súvislosti s vybranými schémami viazaných priamych platieb v oblasti špecializovanej rastlinnej výroby, znižovanie administratívnej záťaže, ako aj úprava legislatívno-technického charakteru, pokiaľ ide o využitie certifikovaných osív na účely plnenia podmienok oprávnenosti na jednotlivé schémy viazaných priamych platieb.

 Nariadenie vlády Slovenskej republiky č. 36/2015 Z. z. upravuje podmienky oprávnenosti na jednotlivé viazané platby. Všeobecné požiadavky na poskytnutie priamych platieb upravuje nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov. Napriek tomu, že základným konceptom priamych platieb je ich oddelenie od produkcie, určitú časť prostriedkov určených na priame platby je možné vyplácať ako viazanú podporu v tzv. citlivých sektoroch, ktoré čelia určitým ťažkostiam. Platby sú vyplácané na hektáre výmery poľnohospodárskej plochy pri plošných viazaných platbách alebo na kusy zvierat alebo na dobytčiu jednotku pri platbách v sektore živočíšnej výroby. Nariadenie vlády Slovenskej republiky č. 36/2015 Z. z. ustanovuje desať schém viazaných priamych platieb v oblasti živočíšnej výroby a špecializovanej rastlinnej výroby.

Predkladaným návrhom nariadenia vlády dochádza k úprave zoznamov vybraných druhov plodín v súvislosti s vybranými schémami viazaných priamych platieb. Zoznam vybraných druhov plodín v rámci „platby na pestovanie vybraných druhov zeleniny“ sa rozširuje o kukuricu cukrovú. Zoznam vybraných druhov plodín v rámci „platby na pestovanie vybraných druhov bielkovinových plodín“ sa rozširuje o šošovicu, bôb, cícer, lucernu, ďatelinu, lupinu a viku siatu. Predkladaný návrh nariadenia vlády súčasne vypustením požiadavky na predkladanie potvrdenia o registrovaní plochy v registri chmeľníc alebo ovocných sadov, ako aj kópie dokladu o registrácii chovu v centrálnom registri hospodárskych zvierat, znižuje administratívnu záťaž kladenú na žiadateľov o „platbu na pestovanie chmeľu“, „platbu na pestovanie vybraných druhov ovocia s vysokou prácnosťou“, „platbu na pestovanie vybraných druhov ovocia s veľmi vysokou prácnosťou“, „platbu na chov bahníc, jariek a kôz“, „platbu na výkrm vybraných kategórií hovädzieho dobytka“ a „platbu na kravy chované v systéme s trhovou produkciou mlieka“. Predkladaný návrh nariadenia vlády zároveň po legislatívno-technickej stránke spresňuje ustanovenie týkajúce sa využitia certifikovaných osív.

Návrh nariadenia vlády bude mať pozitívne vplyvy na podnikateľské prostredie a nebude mať vplyvy na rozpočet verejnej správy, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právom Európskej únie.